Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2019-04-05):
Dobrý deň prajem, pán predsedajúci. Vážené poslankyne; vážené panie poslankyne, páni poslanci, dovoľte, aby som prečítala stanovisko vlády Slovenskej republiky k návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky poverenému riadením Ministerstva dopravy a výstavby Slovenskej republiky Árpádovi Érsekovi. Vláda Slovenskej republiky predkladá stanovisko k pôsobeniu ministra dopravy a výstavby Slovenskej republiky na schôdzi Národnej rady Slovenskej republiky zvolanej podľa § 109 ods. 1 a 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Minister dopravy a výstavby Árpád Érsek plní programové vyhlásenie vlády. Vyriešil niekoľko kritických situácií v oblasti diaľničnej výstavby, naštartoval viacero dôležitých stavieb. Intenzívne pracuje na zlepšení stavu ciest I. triedy aj mostov. Prispel k rozvoju železničnej dopravy a hľadá možnosti, ako podporiť alternatívne druhy dopravy. Pod jeho vedením je Operačný program Integrovaná infraštruktúra najlepší spomedzi všetkých operačných programov na Slovensku a v čerpaní je aj nad priemerom všetkých operačných programov v celej Európskej únii. Okrem toho sa intenzívne venuje podpore cestovného ruchu a Slovensko opakovane dosahuje rekordné čísla návštevnosti aj prenocovaní. Prijalo sa viacero zákonov, ktoré pomohli občanom, a na ďalších sa v rezorte dopravy intenzívne pracuje. Konkrétne v diaľničnej výstavbe sa za éry ministra dopravy a výstavby Árpáda Érseka podpísali zmluvy na výstavbu troch úsekov. Išlo o úsek D1 Prešov západ – Prešov juh, D1 Budimír – Bidovce a D3 Čadca, Bukov – Svrčinovec. Všetky tieto stavby postupujú podľa harmonogramu a budú dokončené načas. Prvá z nich, úsek D1 Budimír – Bidovce, ešte v tomto roku. Okrem toho sa začali súťaže na výstavbu rýchlostnej cesty R3 Tvrdošín – Nižná, R4 Prešov sever I. etapa, R2 Košice, Šaca – Košické Oľšany II. etapa, R2 Kriváň – Mýtna a R2 Mýtna – Lovinobaňa, Tomášovce. Výstavba je tak strategicky rozložená do všetkých kútov Slovenska, pričom prioritne sa riešia kritické úseky, ktoré boli technicky pripravené na výstavbu. V tomto roku by k týmto úsekom mali pribudnúť aj súťaže na úsek s tunelom Soroška alebo pokračovanie R4 pri Prešove. Je veľmi pozitívne, že stavať sa bude aj v okolí menej rozvinutých regiónov, čo pomôže zvýšiť ich atraktivitu v očiach investorov a v konečnom dôsledku sa tak bude napĺňať jeden z hlavných cieľov súčasnej vlády, a tým je znižovanie regionálnych rozdielov. Rezort dopravy pod vedením súčasného ministra zároveň vyriešil problémy na úseku so zastavenou výstavbou D1 Hubová – Ivachnová, kde sa už opäť stavia, a hlavne zásadným spôsobom prispel aj k výstavbe posledného nerozostavaného úseku medzi Bratislavou a Košicami, kde je už definitívne určená trasa. Veľkú pozornosť rezort dopravy venuje cestám I. triedy. Pravidelne sa v spolupráci s ministerstvom financií zvyšuje v priebehu roka objem peňazí, ktoré smerujú do ciest I. triedy. Rezort dopravy dokonca pripravil projekty v takej miere, že do tohto operačného programu mohli byť realokované peniaze z iných operačných programov, ktoré budú použité na výstavbu viacerých potrebných obchvatov miest a obcí na Slovensku. Počas pôsobenia ministra dopravy a výstavby Árpáda Érseka sa dramaticky zvyšuje ponuka spojov vo vlakovej doprave. Ministerstvo sa sústredilo predovšetkým na oblasti, kde má vlaková doprava najväčší potenciál, a preto sa vlaky pridávali hlavne v okolí veľkých miest, či už Bratislavy, Prešova alebo Žiliny. Takisto sa rozhodlo o modernizácii vlakových súprav a postupne budú pribúdať desiatky nových súprav regionálnych vlakov. Rezortu dopravy sa dokonca podarilo obnoviť osobnú vlakovú dopravu na trati, kde bola v minulosti zastavená, čo je tiež mimoriadne pozitívne. V oblasti eurofondov má rezort dopravy najlepšie čerpajúci aj zazmluvnený operačný program na Slovensku. Prakticky každé druhé euro, ktoré sa do dnešného dňa z eurofondov použilo, je v oblasti dopravy. Celková úroveň zazmluvnenia projektov sa v roku 2018 takmer strojnásobila a ku koncu roka 2018 dosiahla hodnotu 2,9 mld. eur, čo predstavuje 62,45 % z celkovej alokácie Operačného programu Integrovaná infraštruktúra. Rezort dopravy sa intenzívne venuje podporám alternatívnych foriem dopravy. Okrem cyklodopravy alebo pešej dopravy sa minister dopravy aj osobne zapojil do aktivít propagujúcich zdieľané využívanie automobilov pri dennom dochádzaní do práce. Výrazne sa darí cestovnému ruchu. Slovensko v roku 2017 aj v roku 2018 prekonalo historické rekordy v počte návštevníkov aj prenocovaní. Tento trend bude podľa všetkých dostupných informácií pokračovať aj v roku 2019. Ministerstvo dopravy prijalo viacero zákonov, ktoré znižovali pokuty za zabudnutú technickú kontrolu alebo upravovali podmienky pre taxislužby, rozširovala sa sieť STK či sa menilo označovanie vlakových staníc v jazyku národnostných menšín, čo určite pomohlo ľuďom. Vzhľadom na uvedené vláda Slovenskej republiky pokladá pôsobenie ministra dopravy a výstavby Slovenskej republiky vo funkcii za mimoriadne kvalitné, plne ho podporuje v jeho úsilí napĺňať programové vyhlásenie vlády Slovenskej republiky v rezorte dopravy a výstavby a nesúhlasí s návrhom skupiny poslancov na vyslovenie nedôvery voči jeho osobe. Ďakujem veľmi pekne.